Il-Kunsill illum estenda l-mandat tal-missjoni tal-UE, EUCAP Sahel Mali, sal-14 ta' Jannar 2021 , u alloka għaliha baġit ta' kważi għal dan il-perjodu. Il-missjoni ċivili EUCAP Sahel Mali tgħin u tagħti konsulenza lill-forzi tas-sigurtà interna tal-Mali fl-implimentazzjoni tar- riforma tas-settur tas-sigurtà stabbilita mill-gvern. Hija tipprovdi taħriġ u konsulenza strateġika lill-pulizija, lill-ġendarmerija u lill-gwardja nazzjonali tal-Mali, kif ukoll lill-ministeri kompetenti tal-pajjiż. Fil-qafas tar-reġjonalizzazzjoni tal-missjonijiet tal-PSDK fis-Saħel, il-missjoni EUCAP Sahel Mali tista' minn issa 'l quddiem twettaq attivitajiet ta' konsulenza strateġika u taħriġ fil-waqt adatt u mmirati fil-Mauritania, fin-Niġer, fil-Burkina Faso u fiċ-Chad, kif previst fil-pjan operazzjonali rivedut tagħha (18 ta' Diċembru 2018). L-EUCAP Sahel Mali tnediet fil-15 ta' April 2014. Il-kap tal-missjoni sa mill-1 ta' Ottubru 2017 huwa Philippe Rio, uffiċjal għoli tal-ġendarmerija Franċiża. Il-missjoni għandha l-kwartieri ġenerali tagħha f'Bamako, il-Mali, u mill-1 ta' Marzu 2019 ser ikollha magħha sa 144 aġent internazzjonali u 65 aġent lokali. Hemm żewġ missjonijiet oħra tal-PSDK fir-reġjun: EUTM Mali, li tikkontribwixxi għar-ristrutturazzjoni u r-riorganizzazzjoni tal-forzi armati tal-Mali permezz ta' taħriġ u konsulenza, u EUCAP Sahel Niger, li tappoġġa l-ġlieda kontra l-kriminalità organizzata u t-terroriżmu, fin-Niġer. Din id-deċiżjoni ġiet adottata permezz ta' proċedura bil-miktub. Saħel: l-UE tadotta miżuri ġodda biex issaħħaħ l-appoġġ tagħha lis-sigurtà fir-reġjun, stqarrija għall-istampa, 18 ta' Frar 2019 Ara l-paġna tal-laqgħa